Neumann János Számítógép-tudományi Társaság
1054 Budapest, Báthori u. 16. Telefon: 472 2720, 472 2730; Fax: 472 2739. e-mail: titkarsag@njszt.hu
Tájékoztató jogi tagságról, adományozásról

A Neumann János Számítógép-tudományi Társaság a hazai informatikai társadalmi szervezetek közül a legrégebbi (alapítás éve: 1968.), tagjai között megtalálhatók mind a tudományos, mind az üzleti élet képviselői, valamint az államigazgatást és az oktatást meghatározó személyiségek, ezzel egyedülálló fórumot teremtve a különböző érdekszférák képviselői számára.
A Neumann János Számítógép-tudományi Társaság (NJSZT) célja, hogy a tudományos egyesületek eszközeivel támogassa az informatikai rendszereket fejlesztő, a számítógépet üzemeltető, valamilyen formában alkalmazó és a téma iránt érdeklődő vállalatok szakembereit, részükre biztosítva:
•	a számítógép-tudomány tanulmányozását, az informatikai szakemberek rendszeres továbbképzését,
•	az informatikai szakemberek alkalmazásának elterjedését és segítse az aktuális problémák megoldását,
•	az informatikai kultúra terjesztését,
•	fórumot a szakmai kérdések megvitatására.
Az NJSZT törekvése az informatikai szakemberek véleményének, állásfoglalásának és szakmai érdekeinek képviselete az NJSZT működési területét érintő kérdésekben. 
Az NJSZT az informatikával foglalkozó és az iránt érdeklődő szakemberek munkáját szakosztályain, szakmai csoportjain keresztül fogja össze. Ezek
•	eseti előadásokat szerveznek kiemelkedő előadókkal,
•	tanfolyamokat hirdetnek meg aktuális szakmai kérdésekről,
•	rendszeresen ismétlődő, illetve egyedi hazai és nemzetközi konferenciák keretében biztosítanak lehetőséget külföldi szakemberekkel való találkozásra, illetve a magyar eredmények ismertetésére.
Az NJSZT megyei szervezetei révén a fővároson kívüli informatikai életre is döntő befolyással van. A Társaság képviseli Magyarországot rangos nemzetközi szervezetekben, ezáltal ugyancsak értékes szakmai információk birtokosa, amelyet továbbít egyéni és jogi tagjai részére, másrészt számukra nemzetközi összetételű bizottságban tagságot, részvételi lehetőséget biztosít. Kiterjedt kapcsolati rendszerének és szervezői tapasztalatának köszönhetően a leggazdaságosabb módon képes megszervezni tagjainak az egyéni és csoportos részvételt külföldi konferenciákon és egyéb szakmai rendezvényen.
Az NJSZT munkáját segítik a jogi tag intézmények, vállalatok, szervezetek. Rajtuk keresztül ismeri meg a Társaság az informatika alkalmazásával kapcsolatos problémákat, eredményeket, melyek megoldása, illetve terjesztése elsőrendű feladat.
Célunk, hogy az NJSZT bázisát szélesítsük és megnyerjük jogi tagnak az informatikával foglalkozó és eziránt érdeklődő intézményeket, vállalatokat, szervezeteket: Önöket is!
A jogi tagok - mivel tevékenységük része a magyar informatikának - anyagilag és erkölcsileg támogatják az NJSZT-t és segítségét munkájukhoz igénybe veszik, élve a "Megállapodás" szövegében részletezett lehetőségekkel.
A Társasághoz való jogi tagkénti csatlakozást a vállalat, intézmény a "Megállapodás"-ban deklarálja, amelyben a jogi tagsági díj mértékét is meghatározza (javasolt minimum jogi tagdíj 60 eFt/év). A vállalt összeget a Budapest Bank 10103173-49890900-01000008 sz. számlájára, NJSZT "jogi tagdíj" megjelöléssel kérjük évente egyösszegben az I. negyedévben átutalni (számlát küldünk).
A Megállapodásban látható, hogy a jogi tagdíj mértékétől függően Társaságunk milyen szolgáltatásokat, kedvezményeket biztosít jogi tagjai számára.

Megjegyzés: a társadalmi szervezeteknek fizetett tagdíj 2009-ben is elszámolható költségként. 

Társaságunk 1999-ben megkapta a közhasznú szervezeti besorolást. Ez új lehetőséget is kínál: amely az adományozás. 

A társasági adóról és az osztalékadóról szóló törvény 7.§  (5) bekezdése alapján az adomány teljes összege csökkenti az adózás előtti eredményt.
A minimálisan 4 évre szóló tartós adományozási szerződés esetén az adomány további 20 %-ával csökkenthető az adózás előtti eredmény a második évtől. 

Az adománnyal kapcsolatos kérdéseivel keresse Titkárságunkat!